ӘӨЖ 94(574)

**¹Ж.Е. Жаппасов, ¹Н.А. Тасилова,**

¹ Әл-Фараби атындағы Қазақ ұлттық университетінің Қазақстан тарихы

кафедрасының доценті, тарих ғылымдарының кандидаты

Қазақстан, қ. Алматы

Е-mail: zhappasov-74@mail.ru

² Әл-Фараби атындағы Қазақ ұлттық университетінің Қазақстан тарихы

кафедрасының доценті, тарих ғылымдарының кандидаты

Қазақстан, қ. Алматы

Е-mail: tasnaz@mail.ru

**ЕРМҰХАН БЕКМАХАНОВТЫҢ ӨМІРІ МЕН ҚЫЗМЕТІ**

Бұл мақалада қазақ халқының дәстүрлі қоғамын зерттеген ғалым Ермұхан Бекмахановтың өмірі мен қызметі, қиын тағдыры мен шығармашылығы жан-жақты қарастырылып, еңбектеріне жекелеген талдаулар жасалынады әрі еңбектерінің мазмұны да қысқаша қарастырылады. Ғылымға қосқан қомақты үлесі арқылы ғалым, педагогикалық қызметі үшін ұстаз, қоғамдық қызметі үшін қазақ тарихының, оның ішінде қазақтардың қоғамдық құрылымының ерекшеліктері, Кенесары Қасымұлының ұлт-азаттық күресінің негізгі мәселелері талқыланады.

Е.Б. Бекмаханов – Қазақстан тарихнамасында маңызды орынды иеленген ғалым, қазақтан шыққан тұңғыш тарих ғылымдарының докторы, республикамыздағы алғаш рет Қазақстан тарихы кафедрасының негізін қалаушыларының бірі, профессор, ҚазКСР Ғылым Академиясының корреспондент-мүшесі болған. Өзінің қысқа ғана өмірінде (1915-1966 жж.) талантының, таусылмайтын энергиясы мен туған елінің тарихына деген махаббатының арқасында, ол ғылымға қомақты үлес қосты және оның аты халық жадында мәңгіге сақталатыны хақ.

Түйін сөздер: ғалым, тарихшы, хан, көтеріліс, қоғамдық құрылыс.

**Ж.Е. Жаппасов, Н.А.Тасилова**

**Жизнь и деятельность Ермухана Бекмаханова**

В данной статье подробно рассматривается жизнь, деятельность и творчество ученого, который исследовал восстание Кенесары Касымулы, традиционное общество казахского народа Е. Бекмаханова.

Е.Б. Бекмаханов занимает видное место в казахстанской историографии, он — первый доктор исторических наук из числа казахов, основатель первой кафедры истории Казахстана в республике, профессор, член-корреспондент Академии наук Казахской ССР. За свою короткую жизнь (1915-1966 гг.) благодаря своему таланту, неиссякаемой энергии и огромной любви к истории родного народа, он смог внести заметный вклад в науку и имя его сохранится в памяти народа навсегда.

Ключевые слова: ученый, историк, хан, восстание, общественный строй.

Zh.E. Zhappasov, N.A. Tasylova

**Life and activity E.Bekmahanov**

Keywords: scholar, , social system.

Ермұхан Бекмаханов ұлттық тарихнамамызда маңызды орынды иеленген қазақтан шыққан тұңғыш ғылым докторы, профессор, республикамызда алғаш Қазақстан тарихы кафедрасының негізін қалаған (Әл-Фараби атындағы ҚазҰУ), Қазақ КСР ғылым академиясының корреспондент-мүшесі болған ірі тұлғаларымыздың бірі. Өзінің аз ғана ғұмырында (1915-1966 жж.) бойындағы дара таланты мен сарқылмас күш-жігерінің, халқының төл тарихына деген махаббатының арқасында ғылым саласына қомақты үлес қосты, оның есімі халқымыздың жадында мәңгі сақталатыны сөзсіз.

Алаштың ардақты азаматы, дара да дана тұлғаларымыздың бірі Ермұхан Бекмахановтың осы жылы 100 жылдық мерейтойы тойлануда. Өз басын қатерге тігіп, тағдырдың қиындығы мен заманының осалдығына мойымай, төтеп берген зиялы азаматымыздың аз ғана ғұмырында артынан өшпестей із қалдырғаны баршамызға мәлім. Өз ұлтының шынайы тарихын зерттеп,артынан мол мұра қалдырған шыншыл ғалымКенесары Қасымұлы бастаған ұлт-азаттық күрес тарихын жазып, сол үшін азапқа салынған, ноқталанған тарихшының өмір жолын бірі білсе, келесі бірі толық білмейді. Сондықтанда ғалымның өмір жолының маңызды белестерін атап өту қажет сияқты.

Ермұхан Бекмаханов 1915 жылдың 15 ақпанында қазіргі Павлодар облысының Баянауыл ауданында туған. Тағдыр тәлкегімен 6 жасында әкесінен айырылып, сауатын 11 жасынан бастап ауыл мектебінде ашады. 1932 жылы Семейдегі жоғары оқу орнына дайындайтын бір жылдық курсты бітіріп, Халық ағарту комиссариатының нұсқауымен 1937 жылы Воронеждегі педагогикалық институтты тәмәмдайды. Қызметін Алматыдағы №28 мектепте тарих пәнінің мұғалімі ретінде бастап, 1937-1939 жж.Халық ағарту комиссариаты жанындағы педагогикалық ғылыми зерттеу институтының ғылыми қызметкері, көп ұзамай директоры болып қызмет атқарады. Осы жылдары Ермұхан Бекмахановтың бірте-бірте ғылыми және педагогикалық біліктілігі мен кәсіби шеберлігі шыңдалып, тәжірибесі арта түседі. Ол 1940-1941 жылдары Мәскеудегі Жоғары партия мектебінде оқиды. 1941-1946 жж. Қазақстан Компартиясының Орталық Комитетінің лекторы, кейінгі жылы Ғылым академиясының Тарих, археология және этнография институты директорының орынбасары қызметін атқарып, өзінің ғылыми жұмысын да сәтті жалғастырады.

1947-1951 жылдары Ермұхан Бекмаханов Қазақ мемлекеттік университетінде профессор, кафедра меңгерушісі қызметтерін атқарады. Ғылыми жетістігі мен қызметтік сатыда дәрежесі мен беделі күрт жоғарылап, әріптестері мен қызметтестерінің ішінде марапат пен үлкен құрметке ие болған ғалымның өмірі іштарлық пен көреалмаушылық дерті жайлаған қоғамда қуғын-сүргінге ұшырағаны баршамызға мәлім. Қоғамды жайлаған бұл жылдардағы сұмдық дерттің көрінісі көптеген көрнекті ақын-жазушылар мен зиялы ғалымдардың өмірін жалмап, тағдырын тәлкекке ұшыратты. Ғалымның басынан өткерген қиындығы мен қуғындалу тарихына қатысты зерттеуші М.Қозыбаев, К.Нүрпейісов, Ә.Тәкенов, Қ.Атабаев, М.Сәрсеке, Т.Омарбеков және т.б. ғалымдар қалам тартты. Олар ғалымның өмірі мен қызметінің түрлі қырларын зерттеп, «Қазақстан ХІХ ғасырдың 20-40 жылдарында» атты монографиясын жан-жақты талдап, жоғары бағасын берген болатын.

Е.Бекмаханов 1943 ж. 27 жасында ғылым кандидаты, ал 1946 жылы небәрі 30 жасында ғылым докторы дәрежелерін өзінің қажырлы еңбегінің арқасында алды. Жастайынан осындай биік белестерге жетіп, үлкен ғалымдарды кәсібилігімен мойындата білген тарихшыны мақтан тұтудың орнына оның артына түсіп, даттап, еңбегін сынау науқаны бірте-бірте қыза бастады. Қоғамдағы мұндай дертті бәсекелестік деп айтуға болмайды. Бұл аяқтан шалу және әлі де аяққа нық тұрмаған жастардың жетістігін бағалай алмаудан қолдан ұйымдастырылған іс еді. Шындығында Ермұхан Бекмахановтың Абылай ханның тікелей ұрпағы екенін білсе, жағдай одан да бетер ушығатыны анық еді. Еңбекке берілген ғылыми пікірлердің өзі негізделмеген болатын. Бүгінде тарихшылардың сараптауы бойынша ғалымның еңбегіне «буржуазиялық-ұлтшылдық» тұжырымдаманың шылауында кеткен, әдіснамалық тұрғыдан елеулі қателіктерге ұрынып, «феодалдық-монархиялық қозғалыс» деп өздері бағасын берген көтеріліс пен Кенесары Қасымұлына дұрыс баға берілмеген деген пікірлеріне мүлдем қарсы көзқарастар беріледі. Керісінше еңбектің деректанушылық, тарихнамалық жағы өте терең, пікірлері тың және тұжырымдары нақты екендігі негізделген.

Ел басына күн туып, Ұлы Отан соғысы жылдарында А.М. Панкратова бастаған ірі ғалымдар, оның ішінде Е.Бекмаханов та бар, 1943 жылы ұлттың рухын көтеру мақсатында «Қазақ ССР тарихы» атты еңбекті басып шығарады. Бұл еңбектегі патша үкіметінің отарлау саясаты мен оған қарсы ұлт-азаттық қозғалыстардың тарихын біржақты, елеулі қателіктері үшін басуға тыйым салады. Көп ұзамай 1947 жылы Е.Бекмахановтың «Қазақстан ХІХ ғасырдың 20-40 жылдарында» атты монографиясы жарық көріп, арты үлкен саяси дауға айналады.

Талантты тарихшы Е.Бекмаханов қайталанып отыратын ұйымдасқан ғылыми талқылаулардан кейін, 1951 жылы университеттен қуғындалып, ғылыми дәрежелері мен атақтарынан айырылды, партия мүшелігінен де шығарылды. Содан кейін біршама уақыт Алматы облысының Нарынқол ауданы мен Жамбыл облысының Шу ауданындағы орта мектепте тарих пәнінің мұғалімі болып жұмыс істеді. 1952 жылдың 2 қыркүйегінде тұтқынға алынып, сол жылдың 2 желтоқсанында «Ғылымдағы жалғандығы мен ұлтшылдығы» үшін 25 жылға бас бостандығынан айырылып, ГУЛАГ концлагеріне тоғытылды.

Белгілі тарихшы Т.О.Омарбеков соғыстан кейінгі интеллигенцияға қарсы сталиндік қуғын –сүргін қоғамда ауыр із қалдырғанын былайша жеткізді: «Түрмеге қамау, жер аудару, партия қатарынан және қызметтен босату тәрізді жазалаулар тағы да орын алды. Ал мұның өзі, әсіресе, қазақ интеллигенциясын жалтақ, жасқаншақ, тіптен екіжүзді етіп қалыптастырудың жаңа кезеңіне апарды. Бұрын өзінің халқына қызмет ету рухында тәрбиеленген интеллигенцияның орнына енді партияға ғана қызмет етуді ойлайтын интеллигенцияның жаңа буыны қалыптаса бастады. Сталинизм осылайша ұлттық интеллигенцияның рухани тұрғыдан тоздырып жіберуге негіз қалап берді»[1, 328 б.], - деген болатын.

 Кеңестік Сталиннің жеке басқа табыну, қуғындау саясатының барысында сау адамды «ауру», «басқаша ойлайтындар», ал нағыз ұлтының жанашырын «ұлтшылдық», «халық жауы» деген айыптармен жер аударып, түрмеге отырғызып, өлім жазасымен жазалап отырғаны баршамызға мәлім. Сол жылдары саяси қайшылыққа толы, қиын-қыстау кезеңі болатын. Тарихты жазу, цензураға сай келмейтін фактілерді жариялау кез келгеннің қолынан келмейтін кез. Ондай ерлікке барғандар кемде кем еді. Қолына қалам алып, мұрағат құжаттарын талдап, ауызша тарих айту дәстүрінің тамаша үлгілерін шебер пайдалана отырып өзінің «Қазақстан ХІХ ғасырдың 20-40 жылдарында» атты монографиясын жариялап, онда қазақтың соңғы ханы Кенесары Қасымұлының дара тұлғасын, төл тарихын туған еліне танытуы қылмыс ретінде бағаланып, айыпталған болатын. Әрине, сол кезеңде ғалымды атақты орыс зерттеушілері қолдап, демеу білдіргенін естен шығармауымыз қажет. Өз қандастары айыптап, ғылыми еңбегін жарыса талдап, қаралаған кезеңде белгілі тарихшы, КСРО Жоғарғы Кеңесінің депутаты А.М. Панкратова бастаған бір топ мәскеулік тарихшылар Е.Бекмахановтың жеке басын арашалап алғаны тарихқа мәлім.1954 жылы басына бостандық алған тарихшы1955 жылы Қазақ мемлекеттік университетіне (қазіргі Әл-Фараби атындағы ҚазҰУ) жұмысқа қайта орналасады. Өзінің ғылыми жұмысын қайта жалғастырып, 1957 жылы «Қазақстанның Ресейге қосылуы» атты докторлық диссертациясын қорғайды. Ол өзінің қызы Найля Бекмахановамен бірге 7-8 сыныпқа арналған «Қазақ КСР тарихы» атты оқулықты да жаңаша сарынмен жазуға тиісті болатын. Онда өзі зерттеген Кенесары хан бастаған ұлт-азаттық көтерілісті 29 тарауда бір-ақ бетке орналастырап, оны «1837-1838 жж. Кенесары Қасымовтың феодалдық-монархиялық қозғалысы» деген атпен берген болатын. Көп ұзамай 1962 жылы ҚазКСР Ғылым академиясына корреспондент-мүше етіп сайланады. Ол өзінегізін қалаған Қазақстан тарихы кафедрасына жұмысқа қайта алынып, қысқа мерзімде аспирантура бөлімін, мамандандырылған Ғылыми кеңес ашып, жиырмадан аса ғылым кандидаттарын даярлады.

Көп қиындық көріп, ғылым жолын қуған тарихшының ащы тағдыры оның денсаулығына әсер етпей қоймады. Ауыр науқастан 1966 жылы 6 мамырда дүние салды. Бұл жайында батыр атамыз Бауыржан Момышұлының естеліктерінде «Тарихшының өкініші» деп,1966 жылы екеуінің ҚазКСР Министрлер Кеңесінің ауруханасында қатар палатада жатып, Ермұхан Бекмахановтың халін сұрауға барғанын былайша суреттейді: «Ақ халат киіп, Ермұханның палатасына ендім. Енсем, ет пен сүйегі қалған (сыры кетсе де сыны кетпеген) жатыр екен. – Бауке, дәрігер сізге ғана рұқсат беріпті ғой. Ассалаумағалейкум, - деп зорлана жымиып, қолын созды.– Елу жас не, Бауке? Көп ой қап барады... Үлгере алмай кетіп барамын, кешіріңіз, - деді. Бұл маған тарихшыныңтарих алдындағы өкінішіндей сезілді», - деп ой түйіндеген.

Ендігі жерде, тарихшының ғылыми еңбектеріне біршама талдау жасап көрейік. Оның ең басты еңбегі А.М. Панкратованың басшылығымен 1943 жылы «Қазақ КСР тарихы» еңбегінде жарияланды.

1943 жылы «Қазақ КСР тарихының» жариялануы, ұлттық көтерілістер мен Ресейдің Қазақстанда жүргізген бүкіл саясатына баға беру ғалымдар арасында үлкен дау туғызды. 1944 жылы мамыр айының соңы мен шілде айында БКП(б) Орталық комитетінде-де тарихшылар кеңесі өтті. Кеңесте А.Панкратова патша үкіметінің отарлау саясатын толыққанды түсіндіру мәселесін алға тартты [5]. С.К. Бушуевтің «патшалық Ресейдің барлық саясатын қаралауға болмайды» деген қорытындысы осы мәселе төңірегінде қызу пікірталас туғызды. С.К. Бушуев жарыққа шыққан «Қазақ КСР тарихы» басылымына қатысты теріс пікір қалыптастырды. Оның ойынша, басылым Ресейге қарсы ұлттық көтерілістерді насихаттауға бағытталған. С.В.Бахрушиннің «Ұлы Отан соғысы жылдарында орыс халқының рөлі артты. Оның жоғары рөлін мойындау нәтижесінде біздің өткен тарихымызды дәріптеу үрдісі пайда болады» деген мәлімдемесі мәселенің мәнін анықтай түсті. «Ресейге қатысты барлық бірігулерді «ең аз зұлымдық» ретінде санамау керек» деп ой түйген академик Украина және Грузияның Ресей құрамына өз еркімен қосылғанын ерекше атап өтті. Академик И.И. Минц екі бағытқа ерекше тоқталды: біріншісі – «Қазақ КСР тарихында» егжей-тегжейлі қарастырылған ұлт-азаттық күресті насихаттау, екіншісі – осы халықтардың өткен тарихын қаралау. Ал осында қарастырылған Кенесары батыр бастаған ұлт-азаттық көтерілістер тарауын жазған Е.Б. Бекмаханов екені баршамызға мәлім. Бұл кітапты нәтижесінде баспадан алып тастап, қайта жазу мәселесі қойылғаны да мәлім.

1947 жылы Е.Бекмахановтың «Қазақстан ХІХ ғасырдың 20-40 жылдарында» атты монографиясы екі үлкен бөлімнен, он тараудан тұрады. Оның біріншісі «ХІХ ғасырдың бірінші жартысындағы Қазақстан», ал екіншісі «Кенесары Қасымов бастаған азаттық күресі»деген тақырыппен берілген. Әрбір зерттеу еңбегіне тән кіріспе, негізгі бөлім мен қорытындыдан тұрады. Жұмыс көлемді әрі маңызды. Кіріспесінде бүгінгі тарихшылардың көбісінде кездесе бермейтін сыни талдау мен деректанулық, тарихнамалық талдау жасалынған. Кезінде деректанушы Қамбар Атабаев «Е.Б.Бекмахановты деректанушы» деп аса жоғары бағалаған болатын. Зерттеуші оның тарихи еңбегіндегі деректанушы ретіндегі көзқарастарын талдап, оның деректерді жүйелеп, классификациялауы мен оны сыни тұрғыда талдауы, пайдалануы тарихшының нағыз кәсіби шеберлігі деп жоғары бағалаған болатын. Ал тарихшы Т.О. Омарбеков Е. Бекмахановтың еңбегінің кіріспесіндегі талдаудың өзі «...тарихшылардың еңбектерін таңдана мақтаудан басқаны білмейтін жас зерттеушілеріміздің осы бір көрнекті тарихшыдан ұлағат алмағаны еріксіз қынжылтады» деген ойларын білдірген болатын.

Бекмахановтың еңбегінің бүгінде ғылыми құндылығы оның ауызша тарих айту дәстүрін кеңінен пайдалануы, талдауы. Әсіресе, Нысанбай мен Досқожа жыраулардың шығармаларын, «Наурызбай мен Ханшайым», «Санжар батыр», «Кенесары туралы жыр», «Жасауыл қырғыны» атты жырларды талдап, өз еңбегінде кеңінен пайдаланған болатын. Ол жырлар мен дастандарды кейіннен зерттеп, жинап, баспадан шығарған зерттеушілердің бұрмалаушылығын да ашықтан-ашық айыптады[6]. Тарихшы Е.Бекмаханов сол замандағы қатал саясат пен дұшпандарының жаласына қарамастан «Кенесары билікке жікшілдік күрестің және рулық арандатулардың нәтижесінде келген жоқ, ол жалпы мойындалған көтеріліс басшысы ретінде хан болып сайланды» депәділ қорытынды жасаған болатын. Өздерінің жеке басы мен жұмыстарына деген немқұрайлығын бетке айтып, айыптаған Е.Б. Бекмахановты өз әріптестерінің өзі пендешілікке салынып айыптау арқылы жазаласа да, тарих қашанда ақ пен қарасын, әділетті бағасын толық беретіні хақ.

1957 жылы «Қазақстанның Ресейге қосылуы» атты монографиясы да ұзақ жылдар бойы жүргізген зерттеуінің нәтижесі деп айтуға болады. Қазақ-орыс қарым-қатынастарды зерттеуде Е.Б. Бекмахановтың еңбектері үлкен маңызға ие. Ол царизмнің басқыншылық саясатын ғана емес, сонымен қатар оның екі негізгі - экономикалық және саяси себептерін көрсетті. Оның мақалалары осы мәселелерді дамытудағы салмақты талпынысы деп есептеуге болады. «О социально-экономических последствиях присоединения Казахстана к России»[2] атты 1946 жылғы және «К истории взаимоотношений Казахстана со среднеазиатскими ханствами» [3] атты 1947 жылы «Большевик Казахстана» журналында жарияланған еңбектері оның ізденістері сонау қуғын-сүргінге дейін-ақ басталғанын көрсетеді. Осы кезең тарихшыларының еңбектеріне әлі де «шексіз зұлымдық» тұжырымдамасының ықпалы көрінеді, бірақ та ғалымдар бірте-бірте бұл түсініктен алшақтайды. Ол «ең аз зұлымдық» терминімен алмасады. Бұл тұжырымдаманы И.В. Сталин ұсынған болатын. Халықтардың Ресей империясының құрамына кіруі «шексіз зұлымдық» орнына «ең аз зұлымдық» таңдауын ұсынады. Кеңес мемлекетінің нығаюымен осының негізінде империялық дәстүрдің қалпына келуі 1940 жылдарғы тарихнамада шет аймақтарда, оның ішінде Қазақстанда Ресей саясатын ақтау тенденциясы байқалады деп есептеу қабылданған. Нәтижесінде «ең аз зұлымдық» теориясы пайда болды. Ол бойынша Ресей самодержавиясы қазақтарды тағылық шығыс мемлекеттерінің кіріптар етуінен құтқарып, Азиялық көршілеріне қарағанда өркениетті елмен жақындастырды. Академик М.В.Нечкина сияқты ірі кеңестік тарихшыларының қолдауын тапқан «ең аз зұлымдық» теориясы өміршең келді. Оның сарқыны М.П. Вяткин, Е.Б.Бекмаханов, Е.Г. Федоров, Н.Н.Яковлевтардың еңбектерінде көрініс тапты[4].

Айрықша атап өту керек, Елордадағы «Фолиант» баспасынан жарық көрген «Ермұхан Бекмаханов» ғұмырнамасының төл әдебиетіміз бен туған тарихымызға қосқан үлесі зор. Олай дейтініміз, жазушы Медеу Сәрсеке атақты тұлғаның есімін ұлықтап қана қоймай, тамыры тереңге тараған ел тарихының жаңа парақтарын ашты. Бұған дейін шындыққа жанаспай келген деректердің дұрыстығын анықтап, ақиқатқа тарихшылардың көзін жеткізді. «Ермұхан Бекмаханов» туындысы - әлемге әйгілі «Таңғажайып тұлғалар өмірі» сериясы бойынша 1495 кітап болып жарық көрді. «Ермұхан Бекмаханов» әлемдегі тау тұлғалардың бірі болып кірді. Бұл - қазақ халқы үшін үлкен мәртебе, зор жетістік», - дейді туындының авторы.

Осы жылы көктемде Әл-Фараби атындағы ҚазҰУ қабырғасында «Е.Б.Бекмаханов және тарихи тұлғаларды тану мәселелері» тақырыбында танымал ғалым тарихшының туылғанына 100 жыл толу және Қазақ Хандығының құрылғандығына 550 жылдығына орай Бекмаханов оқулыра өтті. Осы шараның аясында ғалымның өмірі мен қызметіне арналып жазылған «Өнегелі өмір» жинағынан «Ермұхан Бекмаханов» атты кітабының тұсаукесері өтті. Басылымға ғалымның өмірбаяны, мақалалар, әр жылдардағы суреттері және ұжымдастары мен шәкірттерінің естеліктері кірген. Сонымен қатар жиналғандар назарына жазушы Медеу Сарсекенің «Е.Бекмаханов туралы «Ноқталанған тарихшы» және орыс тіліндегі «Необузданный историк» кітабы таныстырылды.

Ермұхан Бекмахановтың атында Әл-Фараби атындағы ҚазҰУ тарих, археология және этнология факультетінде дәрісхана ашылып, жыл сайын Е.Бекмахановқа арналған халықаралық конференция өткізіледі. Е.Бекмаханов дара да дана, шыншыл тарихшы, елін сүйген тұлға болғанын ұмытпаймыз. Тарихтан тағылым аларлық Е.Бекмахановтың ғұмыры ұзақ болмады, алайда артынан қалған өшпес мұрасы мен тәлкекке түскен тағдыры саналы ұрпаққа сабақ боларлық жастардың жадында мәңгі сақталады.

**Пайдаланған әдебиеттер тізімі**

1. Омарбеков Т. ХХ ғасырдағы Қазақстан тарихының өзекті мәселелері. Көмекші оқу құралы. – Алматы, Қазақпарат, 2001. – 328 б.
2. Бекмаханов Е.Б. О социально-экономических последствиях присоединения Казахстана к России //Большевик Казахстана. – 1946. - №11-12. – С. 74-95.
3. Бекмаханов Е.Б. К истории взаимоотношений Казахстана со среднеазиатскими ханствами //Большевик Казахстана. - 1947. - №5. – С. 45-78.

Яковлев Н.Н. Внешняя и национально-колониальная политика царизма в 60-70 гг. XIX в. Народы Средней Азии в середине XIX в. Завоевание Средней Азии. - М., 1940. – С. 324.; Федоров Е.Г. К истории Казахстана конца ХІХ-начала XX в. //Большевик Казахстана. - 1939. - №11. – С. 68-89.

Письма Анны Михайловны Панкратовой // Вопросы истории. - 1988. - № 11. – С. 54-80.

Хан Кене. – Алматы., 1993.

**References**